**Litér Község Önkormányzata**

**Beszámoló**

**a 2015. évi költségvetés teljesítéséről**

A 4/2013. (I.11.) Korm.rendelet 5.§ (1) bekezdése értelmében a helyi önkormányzat és a társulás éves költségvetési beszámolót készít. Az államháztartásról szóló 2011. évi CXCV. Törvény 91.§ (1) bekezdése, valamint az államháztartás számviteléről szóló 4/2013. (I. 11.) Korm. rendelet 5.§ (1) bekezdése értelmében a helyi önkormányzat és a társulás a tárgyévi költségvetésének végrehajtására vonatkozó zárszámadási rendeletét a jegyző készíti elő úgy, hogy az a képviselő-testület elé terjesztést követő harminc napon belül, de legkésőbb a költségvetési évet követő ötödik hónap utolsó napjáig hatályba lépjen.

Litér önkormányzat 2015. évi költségvetését az 1/2015. (II.2.) rendeletével állapította meg.

**Az önkormányzati feladat ellátás általános értékelése**

Az önkormányzat a 2015. évi eredeti költségvetési rendelete 4 címet tartalmazott. A címek elkülönítésével biztosítja, hogy jól meghatározhatók legyenek a bevételek és kiadások.

Az önkormányzat költségvetési rendeletében a következők címek szerepelnek:

1. Litér Község Önkormányzata Igazgatása
2. Litéri Közös Önkormányzati Hivatal
3. Szennyvízcsatorna Tulajdonközösség

**Alapfokú oktatás**

A Csivitelő Óvoda és Bölcsődében Iskolai előkészítő nevelő, oktató munka zajlik. Az intézmény jobb kihasználtsága céljából Óvoda és Bölcsődei Intézményfenntartó Társulás jött létre 2008. június 17-i képviselő-testületi határozat alapján. Cél, hogy az iskolai előkészítő nevelést igénybe vevő gyermeklétszám folyamatosan feltöltse a településen működő általános iskolai tanulói létszámot. Királyszentistván községgel kötött megállapodás erősíti a feladatok ellátásához szükséges forrás többletet. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) az önkormányzati társulásokra vonatkozó szabályait megváltoztatta. A Mötv. 146. § (1) bekezdése alapján az önkormányzati társulási megállapodásokat a képviselő-testületeknek 2013. június 30-ig kellett felülvizsgálniuk és átalakítaniuk.

Litér Község Önkormányzata és Királyszentistván Község Önkormányzata a Mötv. 87.§ -95.§-nak megfelelően jogi személyiséggel rendelkező társulást hoztak létre 2013. július 1.-től az óvodai nevelés és a bölcsődei ellátás eredményesebb, gazdaságosabb, hatékonyabb ellátása érdekében.

Az intézményhez tartozó főzőkonyhából biztosítja az önkormányzat a bölcsődés és óvodás gyermekek étkeztetését, az általános iskolások szervezett étkeztetési ellátását, valamint a szociális étkeztetést.

Litér Község Önkormányzata 2012. augusztus 31-én az Árpád Fejedelem általános Iskolát a Litéri Református Egyházközség fenntartásába adta. Az intézmény Litéri Református Általános Iskolaként működik tovább, a királyszentistváni gyermekek számára ugyanazokkal a feltételek biztosítottak, mint a korábbi önkormányzati fenntartású intézményben.

**Szociális feladatok**

A nappali ellátás (Idősek Klubja) telephelyét továbbra is az önkormányzat biztosítja az Alkotmány Művelődési Ház (Ond u. 1.) szám alatti ingatlanján belül. A házi-segítség nyújtás a teljes településen megoldott. Az idősek nappali ellátását és a házi segítségnyújtást a Balatonalmádi Szociális Társulással kötött megállapodás értelmében látjuk el.

A szociális alapellátáshoz tartozó *szociális étkeztetés*t továbbra is Litér Község Önkormányzata látja el, a Csivitelő Óvoda és Bölcsőde intézményén belül működő konyháról.

Családsegítés és gyermekjóléti szolgáltatást továbbra is a „Bendola” Családsegítő és Gyermekjóléti szolgálattal kötött ellátási szerződésnek megfelelően látja el az önkormányzat.

Az Alkotmány *Művelődés*i Házban különböző szakköröket működtet az önkormányzat. (Kézimunka szakkör, Nyugdíjas Klub, Reiki klub stb).

Az önkormányzat területén működik a Litéri Zöldág Kulturális Egyesület. Ez az egyesület magába foglalja a néptáncos óvodásokat, általános iskolásokat valamint a középiskolás diákokat. A néptáncot, népzenét kedvelő felnőttek a Litéri Táncosok Baráti Köre Egyesület keretén belül tevékenykednek.

**Egészségügy**

A háziorvosi szolgálat, a fogorvosi ellátás és a foglalkozás-egészségügyi ellátás biztosítására az önkormányzat vállalkozási szerződést kötött. A háziorvosi és a fogorvosi feladatok ellátására szolgáló helységeket, és a helységek üzemeltetéséhez kapcsolódó kiadásokat az önkormányzat finanszírozza.

A Védőnői és az Anya- gyermek- csecsemővédelem ellátáshoz kapcsolódó feladatok ellátására az önkormányzat egészségügyi közalkalmazottat foglalkoztat.

A háziorvosi ügyeleti szolgálat működtetésére (kötelezően ellátandó önkormányzati feladat) 12 település közös finanszírozási megállapodást kötött Balatonalmádi Város Önkormányzata gesztorságával 2001. évben a Balatonalmádi székhelyű egészségügyi szolgáltatóval. 2011. október 31-től a háziorvosi ügyelet ellátását a Balatonalmádi által alapított Balatonalmádi Kistérségi Egészségügyi Központ Közhasznú Non-profit Kft. látja el a résztvevő települések háziorvosai és házi gyermekorvosai közreműködésével.

**Igazgatási feladatok**

Litér Község Önkormányzatának Képviselő-testülete 2006-tól a Kelet-Balatoni Kistérség Többcélú Társulással kötött megállapodás alapján a belső ellenőrzési feladatok ellátását a társuláson keresztül látta el 2015-ben.

Az építésügyi hatósági feladatok ellátását 2013. évtől Balatonalmádi Város Önkormányzatának Építéshatósági Osztálya látja el.

Az önkormányzat tagja a Balatoni Helyi Önkormányzatok Szövetségének, a Települési Önkormányzatok Országos Szövetségének, valamint a Magyar Önkormányzatok Szövetségének. Mindhárom Szövetség részére tagdíjat fizet.

A Balaton felvidék észak-keleti térségében 2006-ban megalakult Regio Pelso Közalapítvány, melynek egyik alapító tagja a Litér Község Önkormányzata.

A települési szilárd hulladék összegyűjtésére, elszállítására és kezelésére vállalkozói szerződést kötött a település. A hulladékgazdálkodást az önkormányzat kötelezően ellátandó feladatként, közszolgáltatásként a Depónia Hulladékkezelő és Településtisztasági Kft végezteti. Ezen kívül a BALKOM Kft. segítségével oldjuk meg a köztemető fenntartásához szükséges hulladékszállítást és ehhez tartozó konténerbérlést.

A nem közművel összegyűjtött háztartási folyékony hulladékszállítására és ártalmatlanítására, 2014.-ben szerződést kötött az Önkormányzat az AQUA-Start Kft.-vel.

A 2002-ben három község által létrehozott Litér-Királyszentistván-Sóly Szennyvízcsatorna Tulajdonközösség 2007-ben kibővült Vilonya községgel. Pénzügyi, vagyoni nyilvántartása a települési önkormányzat vagyonmérlegében jelenik meg.

Az MVM Rt. az önkormányzatokkal kötött együttműködési megállapodásnak megfelelően 2003-ban megépítette - az önkormányzat által biztosított területen - saját beruházásában a szennyvíztisztító telepet, melyet bérleti szerződés keretében, az önkormányzatnak üzemeltetésre átadott. 2013. év végén Litér Község Önkormányzata megvásárolta a szennyvíztisztító telepet, és üzemeltetésre a Bakonykarszt Zrt. részére átadásra került.

Az önkormányzat a Bakonykarszt Zrt-vel közösen, jelenleg a vagyonértékelését végzi, hogy az átháramoltatott és az előzőekben is saját tulajdonunkat képező viziközmű vagyon a mérlegeikben a jelenlegi jogszabályoknak megfelelően jelenjenek meg.

A helyi vízi-közművek üzemeltetésével, a vízi-közüzemi tevékenység körében a település ivóvíz ellátását a Bakonykarszt ZRt-vel kötött üzemeltetési szerződésnek megfelelően biztosítja.

Az önkormányzat a területén működő társadalmi szervezetek és az egyházak működését minden évben pályázat útján támogatja.

*Az Önkormányzat 2015. évi költségvetési beszámolója két részből tevődik össze:*

* *Litér Község Önkormányzata,*
* *Litéri Közös Önkormányzati Hivatal*

**Litér**

**Bevételek alakulása**

Az Önkormányzati működési bevételek 291 131 ezer Ft-tal 91 %-ra teljesültek. Itt került elszámolásra az államháztartáson belüli működési célú támogatások, a közhatalmi bevételek, a működési bevételek, és a működési célú átvett pénzeszközök.

**Működési célú támogatások államháztartáson belülről (B1):**

Önkormányzatok működési támogatásai: 100 %-os teljesítési szinten áll 146 065 ezer Ft-tal.

*A feladatalapú finanszírozás elemei (B111-B114)*, mint általános támogatás 32 115 ezer Ft, köznevelési feladatok támogatása 61 919 ezer Ft, szociális és gyermekjóléti feladatok támogatása 17 407 ezer Ft, kulturális feladatok támogatása 2 505 ezer Ft.

*Központosított előirányzatok (B115):* 2 055 ezer Ft, ebből 498 ezer Ft a szociális célú tűzifa támogatás bevétele, 1 374 ezer Ft bérkompenzáció bevétele, és 183 ezer Ft kiegészítő szociális ágazati pótlék a bölcsődei dolgozók részére.

*Elszámolásból származó bevételek (B116)*: 1 070 ezer Ft, mely a 2014.évi beszámolóban szociális és gyermekjóléti feladatokra kapott támogatás.

A finanszírozási rendből adódóan (*önkormányzatok költségvetési támogatása)* az állami hozzájárulások és támogatások az előírt pénzügyi ütemben álltak az önkormányzat rendelkezésére.

*Egyéb működési célú támogatások bevételei államháztartáson belülről (B16):*

Ezen a jogcímen 28 994 ezer Ft bevételt mutattunk ki. Itt került nyilvántartásba a védőnői ellátás támogatása 4 993 ezer Ft, az iskola egészségügyi szolgálat támogatása 156 ezer Ft, a közfoglalkoztatás támogatása 9 161 ezer Ft, a Közös Hivatal királyszentistváni támogatásának bevétele 4 892 ezer Ft, a KBTT hivatali támogatásának 1 270 ezer Ft bevétele, az iskolások támogatása Királyszentistván Önkormányzattól 2 000 ezer Ft, a rendszeres gyermekvédelmi kedvezményben részesülők Erzsébet utalványának támogatása 365 ezer Ft, az Észak-Balatoni Hulladékkezelő 6 130 ezer Ft összegű kompenzációja, és a Balatonalmádi Szociális Társulás előző évi elszámolásából adódó 27 ezer Ft.

**Közhatalmi bevételek:**

A közhatalmi bevételek igazgatási szolgáltatási díjból, gépjárműadóból, helyi adóból, adópótlék és adóbírságból tevődik össze. Kiemelkedő forrásként szerepel a helyi adó bevétel. A hatályos adórendszerben önkormányzati adót a képviselő-testület jogosult megállapítani. Jelenleg kétféle adó megállapítási jog felöl döntött az önkormányzat, az egyik az építményadó, a másik az iparűzési adó.

Építményadó bevétel 98 %-os teljesítési szinttel zárta az évet 14 689 ezer Ft-tal. A teljesítés elmaradása miatt behajtási cselekményeket kezdeményeztünk.

Az iparűzési adó teljesítési százaléka 100%, befolyt 94 388 ezer Ft, ugyanez az talajterhelési díj esetében 100% 276 ezer Ft. Gépjárműadóra befolyt 6 528 ezer Ft, ami 100%-os teljesítés jelent. 2013. január 1-től a gépjárműadó 40%-a marad az önkormányzatnál, 60% a Magyar Államkincstár gépjármű beszedési számlájára kerül átutalásra.

Egyéb közhatalmi bevételeknél 90%-os teljesítéssel 792 ezer Ft bevétellel zártunk. Ebből közterület használati díj 466 ezer Ft, egyéb bírság bevétel 22 ezer Ft, késedelmi pótlék 304 ezer Ft.

**Működési bevételek**:a 14 601 ezer Ft módosított előirányzattal szemben **13 812 ezer Ft** bevétel keletkezett, ez 95 %-os teljesítés. A következő bevételek kerülnek itt elszámolásra:

* készletértékesítés bevétele B401 (monográfia) **6 ezer Ft**
* szolgáltatások bevétele B402: **8 127 ezer Ft** *(lakbér: 731 ezer Ft, Temető bevételek 442 ezer Ft, Műfüves pálya bevétele 210 ezer Ft, Művház terembérleti díj 398 ezer Ft, könyvtár tagdíj 47 ezer Ft, bolt bérleti díj 780 ezer Ft, viziközmű bérleti díj Litér ivóvíz 1 275 ezer Ft, Viziközmű bérleti díj szennyvíz Tulajdonközösség 3 599 ezer Ft, piac bevétele 38 ezer Ft, behajtás 144 ezer Ft, egyéb bérleti díj és szolgáltatás 463 ezer Ft)*
* közvetített szolgáltatások értéke B403: a bérlakások közüzemi díjai **1 778 ezer Ft**
* kiszámlázott általános forgalmi adó: **2 437 ezer Ft**
* Kamatbevételek B408: **1 055 ezer Ft** (57% a teljesítés a 2015.évi kedvezőtlen és egyre csökkenő betéti kamatlábak miatt)
* Biztosító által fizetett kártérítés B410: **183 ezer Ft** (Dózsa Gy. csőtörés, Óvoda vízkár, iskola üvegkár)
* Egyéb működési bevételek B411: **226 ezer Ft**, 100 %-os teljesítéssel

**Működési célú átvett pénzeszközök B6:** 100%-on teljesültek 6 931 ezer Ft-tal. Itt szerepel a civil szervezeteknek adott kölcsönök megtérülése 6 393 ezer Ft összegben, az iskolabusz hozzájárulás 188 ezer Ft, illetve az MVM Zrt-től kapott 350 ezer Ft támogatás a Mogyorósi Napok rendezvénysorozat lebonyolítására.

**Felhalmozási célú bevételek** összesen 99 %-ra teljesültek, 342 453 ezer Ft-tal az alábbiak szerint:

* Kerékpárút pályázat bevétele 139 952 ezer Ft
* Csapadékvíz elvezetés pályázat bevétele 99 877 ezer Ft
* Fotovoltaikus rendszer kialakításának pályázati bevétele 34 873 ezer Ft
* Helyi termelői piac beruházás bevétele 23 759 ezer Ft
* Opel Vivaro mikrobusz támogatási összege 7 990 ezer Ft
* Értékesített ingatlanok értéke: 1 134 ezer Ft
* Értékesített tárgyi eszközök bevétele: 390 ezer Ft
* Visszatérült felhalmozási kölcsönök: 34 478 ezer Ft

**Finanszírozási bevételek:** 480 %-os teljesítést mutatnak, a túlteljesítés oka, hogy a betétlekötés havi bevételénél, csak teljesítést könyvelünk, előirányzat könyvelést a számviteli rendszer nem igényel. A megjelenő bevételek az alábbiak:

* mikrobusz előfinanszírozására felvett rövid lejáratú kölcsön 7 990 ezer Ft
* előző évi költségvetési maradvány igénybevétele 167 034 ezer Ft
* államháztartáson belüli megelőlegezések 6 892 ezer Ft
* lekötött bankbetétek megszüntetése 692 000 ezer Ft

**Kiadások alakulása**

Működési kiadások

**A személyi juttatásokra** 96%-os teljesítéssel 31 150 ezer Ft került kifizetésre, az ehhez kapcsolódó munkaadót terhelő járulékok kifizetése 95 %-kal 7 634 ezer Ft kiadást jelentett a költségvetési évben.

**A dologi kiadások** (készletek, szolgáltatások, különféle dologi kiadások) 92%-os felhasználása biztosította a működést teljesítés 104 754 ezer Ft összegben. A dologi kiadások összege 42 111 ezer Ft-tal magasabb mint az előző évben, ennek az az oka, hogy a beruházási kiadások fordított áfa összegeit a dologi kiadások között kell nyilvántartani, és nem a beruházási áfa rovaton.

**Az Ellátottak pénzbeli juttatásaira** (K4) 13 409 ezer Ft került kifizetésre, mely a módosított előirányzat 82 %-a. Az előző évhez képest 4 061 ezer Ft-tal csökkent a kifizetés, mely abból adódik, hogy a foglalkoztatást helyettesítő támogatás, a rendszeres szociális segély, és a lakásfenntartási támogatás mint feladat átkerült a Járási Hivatalok hatáskörébe, csak azokat a kifzetéseket kellett az önkormányzatnak teljesíteni, amelyekre még élő határozat volt.

* rendszeres szociális segély 410 ezer Ft
* természetben nyújt. gyermekvédelmi támog. 365 ezer Ft
* foglalkoztatást helyettesítő támogatás 365 ezer Ft
* lakásfenntartási támogatás 585 ezer Ft
* oktatásban résztv. támogatása (Arany J., Bursa) 675 ezer Ft
* települési támogatás 11 009 ezer Ft

*átmeneti segély: 1 012eFt; szülési segély: 1 300eFt; temetési segély 330eFt; Hulladékszáll. támogatása: 803eFt; Héb étkezés 285eFt; tankönyvtámogatás 416 eFt;vízszolgáltatási díjkülönbözet 1 097eFt; Tüzifa 1 295eFt;szociális étkeztetés 3 383eFt;babalátogatás 184eFt; lakhatást segítő, ápolási –és egészségmegőrző támogatás 771eFt; egyéb támogatás 183eFt*

**Egyéb működési célú kiadások (K5):** 94 762 ezer Ft teljesítéssel 69 % arányban realizálódott.

***1. Helyi önkormányzatok előző évi elszámolásából származó kiadások* 269 ezer Ft**

***2. Egyéb működési célú támogatást államháztartáson belülre* 79 342 ezer Ft** összegben fizettünk ki, ebből az Óvodai Nevelés és Bölcsődei Ellátás Társulásának 76 222 ezer Ft-ot, a Kelet-Balatoni Térség Önkormányzati Társulása részére 439 ezer Ft tagdíjat adtunk át. Itt számoltuk el a Balatonalmádi Szociális Társulásnak átadott 1 921 ezer Ft-ot, a Balatonalmádi Közös Önkormányzati Hivatalnak átadott 241 ezer Ft-ot, valamint egyéb tagdíjakat 519 ezer Ft összegben.

***3. Működési célú visszatérítendő kölcsönök államháztartáson kívülre 2 793 ezer Ft,*** *mely a Bakony és Balaton Keleti Kapuja KH Egyesület részére adott kölcsön az „Egészséges ifjúság – egészséges jövő” elnevezésű projekt előfinanszírozására.*

***4. Államháztartáson kívüli támogatásként 12 358 ezer Ft került kifizetésre.***

Az egyházak támogatására 5 386 ezer Ft-ot számoltunk el, melyből a Katolikus egyház részére 840 ezer Ft, a Református egyház részére 350 ezer Ft támogatást nyújtottunk. A Református Egyház mint a Litéri Általános Iskola fenntartója 2 538 ezer Ft étkezési költség támogatást, 964 ezer Ft bankköltség támogatást és 694 ezer Ft pedagógusnapi jutalom támogatásában is részesült.

Civil szervezetek támogatására 4 952 ezer Ft került kifizetésre, ez tartalmazza a Civil Szervezetek pályázata során kötött megállapodások teljesítését 3 650 ezer Ft, a Sportegyesület részére a pályagondnoki feladatok ellátására 576 ezer Ft-ot, piac üzemeltetésére 110 ezer Ft, egyéb támogatást 616 ezer Ft-ot (Balaton Classic, közpark fejlesztés, Litéri általános Iskoláért Alapítvány, egyéb alapítványok)

A felhalmozási kiadások alakulása:

A kiegyensúlyozott területi fejlődés és a térségi társadalmi-gazdasági, kulturális fejlődés előmozdítása, valamint az átfogó területfejlesztési politika alapfeladata a települési önkormányzatnak. 2015. évben megvalósult ***beruházások és felújítások*** összesen 324 155 ezer Ft bruttó forgalommal jelennek meg:

***1826/2014.(XII.23.) Kormány határozat alapján folyósított 82 millió Ft állami támogatás felhasználása:***

Litér Község Önkormányzata 2014. év végén a fenti határozat alapján 82 millió Ft vissza nem térítendő támogatást kapott. A fenti pénzösszeg betétlekötése után az Önkormányzat 561 266 ezer Ft kamatbevételt képzett, melyből 68 253 Ft bankköltség kiadását is fedezte, így 493 013 Ft többletforráshoz jutott, melyet a pályázatban megjelölt célokra használt fel.

A támogatás felhasználása az alábbiak szerint valósult meg.

* Dózsa Gy. utca felújítása 47 453 356 Ft

A Dózsa György utca mindkét oldalán járdafelújítás történt, az utca végén 110 m út aszfaltozása történt meg, felújításra került a buszváró és zöldterületek kerültek kialakításra, műszaki ellenőri tevékenységgel, és közbeszerzési eljárás lefolytatásával.

* Fogorvosi rendelő felújítása 6 684 239 Ft

A fogorvosi rendelő épület felújítása és bútorzat beszerzése műszaki ellenőri tevékenységgel

* Művelődési ház felújítása 8 480 407 Ft

A művelődési ház épületének felújításánál korszerűsítésre került a fűtésrendszer, cserére kerültek a nyílászárók, műszaki ellenőrzéssel

* Bölcsőde tervezése 2 049 780 Ft

Elkészült az új bölcsőde épületének terezése és építési engedélyezése.

* Temető kerítés felújítás és Wc kialakítása 7 772 052 Ft

A temetőnél új kerítés épült kovácsoltvas hatással, valamint vizesblokk került kialakításra, információs tábla kihelyezésével és műszaki ellenőri tevékenységgel

* Traktor beszerzése Város és Községgazdálkodásra 10 053 179 Ft

Egy Branson 5025C traktor került beszerzésre fronthidraulikával, szárzúzóval és sószóróval.

A pályázat elszámolása határidőre 2015. december 31.-ig megtörtént, de annak elfogadásáról a mai napig még nem kaptunk értesítést, a Belügyminisztérium munkatársa azt a tájékoztatást adta, hogy az elszámolás vizsgálata folyamatban van, eredményéről határozatban fognak értesítést küldeni.

***Helyi termelői piac***

Litér Község Önkormányzatának Képviselő-testülete célul tűzte ki a helyi lakosok és termelők piacának létrehozását Litéren, a településen felmerült igények kielégítése céljából. Az új helyi termelői piac alapkövét 2014. március 17-én helyeztük el a Dózsa György utca 1-3. szám alatti önkormányzati tulajdonú ingatlanon. Az építési munkálatok műszaki átadás-átvétele 2014. július hó 30. napján valósult meg, a munkálatok eredményeként egy új 212 m2 alapterületű fedett-nyitott piacépület épült zárt raktárral, vizesblokkal, az azt kiszolgáló belső úttal, parkolóval, gyalogos járdával és kerítéssel, útcsatlakozás kiépítésével és a 72-es számú főút mentén a piac területe melletti 96 méter hosszban a járda felújításával. A litéri piac ünnepélyes megnyitására, átadására 2014. szeptember hó 6. napján került sor a IV. Litéri Szilvafesztivál keretében. A megnyitást követően 2014. év őszétől a szombati napokon nyitva tartó piacon a fedett térben 18 darab, a külső térben 4-6 darab árusítóhely áll a termelők rendelkezésére. A beruházás értéke 38 581ezer Ft. A 2015. évi költségvetésben jelent meg a záró beszámoló elfogadása után kapott 23 759 ezer Ft bevétel.

***Csapadékvíz-elvezetés fejlesztése***

Litér településen az elmúlt évek óta fokozódó problémát jelentő csapadékvíz-elvezetés állapota kerülhetett fejlesztésre az Európai Regionális Fejlesztési Alapból és hazai központi költségvetési előirányzatból történő finanszírozással. A „Falusias központi lakóövezet csapadékvíz-elvezetésének fejlesztése Litéren” című, KDOP-4.1.1/E-11-2012-0013 azonosító számú pályázat 89 904 210 Ft összegű támogatásban részesült, 89,9% támogatási intenzitás mellett. Litér Község Önkormányzatának az önerő támogatása iránti kérelme is pozitív elbírálásban részesült, amely alapján 9 989 358 Ft vissza nem térítendő önerő támogatásban részesült az önkormányzat.

A 2015. szeptember 15. napján befejeződő projektnek a Haus-Ber Kft. által végzett, 70 512 535 Ft-ból megvalósuló építési munkálatai eredményeképpen elsődlegesen a projekt területén (Dózsa György utca, Fűzfa utca, Patak utca) jelentősen lecsökkent a csapadékkárok bekövetkezésének veszélye és javult a belterületi csapadékvíz-elvezetés megfelelősége.

Több mint 2,5 km vízelvezető csatornaszakasz került felújításra illetve megépítésre, a csapadékvíz elvezetését biztosító hálózattal az összegyűlő csapadékvizek a befogadó Bendola (Mogyorós)-patakba, mint természetes vízfolyásba kerülnek továbbvezetésre.

***Fotovoltaikus fejlesztés Litér közintézményeinél***

Litér Község Önkormányzatának az Új Széchenyi Terv Környezet és Energia Operatív Program támogatási rendszeréhez 2014. szeptember hó 2. napján benyújtott, „Fotovoltaikus fejlesztés Litér Község Önkormányzatának épületein” című pályázatát a Nemzeti Fejlesztési Minisztérium Környezeti és Energiahatékonysági Operatív Programokért Felelős Helyettes Államtitkára a 2015. április 23-án kelt Támogatói Okiratban 34 873 520 Ft összegű támogatásra érdemesnek ítélte.

A fejlesztés célja a megújuló energia alapú környezetbarát energiatermelés elterjesztése és ezáltal a széndioxid-kibocsátás csökkentése, közvetlen villamos energiát termelő napelemes rendszerek kiépítésével Litér négy közintézményénél.

A Litéri Református Általános Iskolánál 20 kW, az Előd utca 5. szám alatt található vegyes rendeltetésű épületnél (háziorvosi rendelő, védőnői szolgálat, főzőkonyha) 12,5 kW, a Községházánál 8 kW, a Csivitelő Óvoda és Bölcsődénél 7 kW csatlakozási teljesítményű napelem került az épület tetejére a Gátiba Solar Kft. kivitelezésében. A 91,07% intenzitású támogatás mellett a 38 291 125 Ft összköltségvetésű projekthez Litér Község Önkormányzata 3 417 605 Ft önerőt biztosított.

***Kerékpáros turisztikai fejlesztés***

A Kelet-Balatoni Kistérség Többcélú Társulásának közgyűlése 2011. év végén arról határozott, hogy elkészítteti a Kelet-Balatoni Kistérségi kerékpárút (Litér-Szentkirályszabadja-Felsőörs-Alsóörs; Litér-Szentkirályszabadja-Balatonfűzfő; Balatonakarattya-Balatonfőkajár-Csajág-Küngös) tanulmánytervét, amelyet a 2012. május 17-én tartott ülésén a közgyűlés elfogadott. A tanulmányterv nyomán az érintett önkormányzatok a Litér-Szentkirályszabadja és a Litér-Balatonfűzfő közötti kerékpárutak megépítéséről döntöttek, majd a három település, Litér, Szentkirályszabadja és Balatonfűzfő konzorciumot hozott létre a kerékpárút fejlesztési projekt megvalósítására. A konzorcium megalakításáról Balatonfűzfő Város, Litér Község és Szentkirályszabadja Község Önkormányzat Képviselő-testületeinek 2012. június 13-án tartott együttes ülésén hoztak döntést.

Litér Község Önkormányzata Balatonfűzfő Város- és Szentkirályszabadja Község Önkormányzatával együttműködésben terveket készített és 2012. október 1-jén pályázatot nyújtott be az Új Széchenyi Terv KDOP-2.1.1/D-12 azonosító számú támogatási rendszeréhez, „Kerékpáros turisztikai fejlesztés Balatonfűzfő-Litér-Szentkirályszabadja térségében” címmel.

A fejlesztés lényege Litér – Balatonfűzfő és Litér – Szentkirályszabadja települések között kerékpárút kialakítása, a kistérség vonzerőinek felfűzése egy kerékpárútra és további attrakciókkal, kerékpáros szolgáltatásokkal kiegészítve komplex kerékpáros turisztikai vonzerő kialakítása.

A kerékpáros turisztikai fejlesztést a Közép-Dunántúli Regionális Operatív Program Irányító Hatóságának vezetője 2012. december 19-én támogatásra érdemesnek ítélte, a 330 235 351 Ft támogatottságú projektre vonatkozó Támogatási Szerződés 2013. március 5. napján aláírásra került. A mindösszesen 13,7 km kerékpárút (ezen belül 6,998 km új kerékpárút építése, 5,157 km biciklibarát kitáblázott kisforgalmú út építése, 0,79 km kialakított kisforgalmú út szélesítése, 0,747 km földút javítása) kialakítását a kivitelező Dél-Pesti T & T Kft. 2014. október 29-én kezdte meg, az építési munkálatok 2015. július 15-én fejeződtek be. A kerékpárút építés mellett a turisztikai attrakciókhoz kapcsolódóan a litéri Közparkban parkfitnesz eszközök (gyalogló, derék- és csípőformáló, lábizom erősítő, karerősítő, evezőpad) és kerékpártámaszok kerültek kihelyezésre. A mosdók használatához érmés beléptető rendszer került kiépítésre, amellyel non-stop biztosított a női, férfi és akadálymentes mosdók használata. A Közparkban megpihenő sportolóknak, turistáknak, látogatóknak ingyenes internet hozzáférés biztosított wifi-pont kialakításával. Szintén a Közparkban országosan is egyedülálló ügyességi bringapálya épült napelemes led lámpákkal. Elkészült a Litér és Szentkirályszabadja települések közötti kerékpárút mentén a térség növény és állatvilágát ismertető 10 db tanösvény tábla, a kerékpárút mellett köztéri utcabútorok (asztal, pad, szemetes) kerültek elhelyezésre, a balatonfűzfői Bob-pályánál információs és szerviz pont létesült.

A mindösszesen 345 534 374 Ft összköltségvetésű kerékpáros turisztikai fejlesztést Litér, Balatonfűzfő és Szentkirályszabadja önkormányzatai által létrehozott konzorcium valósította meg, Litér Község Önkormányzata gesztorságával. A projekt 2015. szeptember hó 30. napjával fejeződött be.

***Térfigyelő kamerarendszer kiépítése***

Litér Község Önkormányzata közbiztonság növelését szolgáló pályázata a 28/2014. (IV.1.) BM rendelet alapján 2 115 945 Ft vissza nem térítendő támogatásban részesült. A 198950 azonosító számú Támogatási szerződés 2014. december hó 18. napján aláírásra került, a támogatás 2015. december 31. napjáig történő felhasználási határidővel. A fejlesztés keretében az IDS Security Vagyonvédelmi Kft. kivitelezésében 8 darab térfigyelő kamera került telepítésre a következő közintézmények, közterületek megfigyelésére (iskola 2 db, közpark 2 db, községháza 1 db, óvoda 1 db, termelői piac 1 db, Litér-Szentkirályszabadja kerékpárút 1 db), továbbá a felvételek rögzítésére szolgáló szerver lett üzembe állítva az önkormányzat épületében, mindösszesen 2 926 105 Ft vállalkozói díj ellenében.

***Mikrobusz beszerzése***

Az Európai Mezőgazdasági Vidékfejlesztési Alapból nyújtandó, a vidéki gazdaság és a lakosság számára nyújtott alapszolgáltatások fejlesztésére 2015-től igénybe vehető támogatások részletes feltételeiről szóló 21/2015.(IV.17.) MvM rendelet alapján Litér Község Önkormányzata pályázatot nyújtott be. A kistérségi közlekedési szolgáltatások keretében ellátott szociális szolgáltatások szakma program alapján a pályázat 7 990 000 Ft összegű támogatásban részesült.  A szolgáltatások közvetlen célja a közösségi szolgáltatások fejlesztése, a közlekedési nehézségek megoldása a járásközpontok, a közös hivatalok, munkaügyi központ, egészségügyi intézmények felé, a civil szervezetek csoportjainak a kulturális rendezvényeken való részvételében való közreműködés, a kisebb csoportok, a fellépéshez szükséges kellékek szállítása, általános iskolás és óvodás gyermekek sportrendezvényeken, versenyeken való részvételének biztosítása. A napi egyszeri meleg étel biztosítása a szociális rászorultak részére, akik azt nem képesek biztosítani.

A támogatásból egy darab 9 személyes Opel Vivaro típusú mikrobusz került beszerzésre, a kötelező arculati elemekkel ellátva.

***Többfunkciós sportpálya építése***

A térségek közötti együttműködés a Bakony és Balaton Keleti Kapuja Közhasznú Egyesület koordinációjával, valamint a Litéri Általános Iskoláért Alapítvány, a Nemesgörzsönyért Közalapítvány, Litér Község Önkormányzata, valamint Nemesgörzsöny Község Önkormányzata együttműködésével valósult meg.

A Litéri Általános Iskoláért Alapítvány helyi szinten képviseli az ifjúsági korosztály érdekeit, az oktatási intézménnyel és a települési önkormányzattal szorosan együttműködve. Az Alapítvány a 11/2013. (III.5.) VM rendelet alapján a LEADER térségek közötti együttműködés végrehajtásához nyújtandó támogatások jogcímre 2013.11.29. napján „Egészséges ifjúság – egészséges jövő” elnevezésű projekt megvalósítása tárgyában támogatási kérelmet nyújtott be a Mezőgazdasági és Vidékfejlesztési Hivatalhoz. Az Alapítvány pályázata az MVH 2014.09.01. napján kelt határozata értelmében bruttó 27 927 801,- forint vissza nem térítendő támogatásban részesült. A Litér települést érintő projekt keretében az építési munkálatok eredményeként az önkormányzati tulajdonú 417-418 hrsz-ú üresen álló ingatlanokon egy 24 x 12 méteres, sportburkolattal rendelkező, labdafogó hálóval körbevett többfunkciós sportpálya került kialakításra, a szurkolók, pihenni vágyók kényelmét szolgáló parkbútorok elhelyezésével, növénytelepítéssel, fogadótér kialakításával. A sportpálya építésén túl esélyegyenlőségi sportnapon való részvétel, sportnap, egészséges életmód kampány és szabadidős program került megvalósításra.

A litéri többfunkciós sportpálya átadására 2015. június hó 12. napján került sor. Az együttműködésen alapuló projekt kiemelt kedvezményezettje az ifjúsági korosztály, akik egészségtudatos életmódra nevelése valósul meg a projekt által. Közvetett kedvezményezett a település lakossága, akik a térítésmentesen igénybe vehető színvonalas közösségi tér révén részesülnek a projekt eredményeiből.

***Litér – Királyszentistván - Sóly Szennyvízcsatorna Tulajdonközösség – szennyvízátemelő szivattyú cseréje***

A 2015.-ös év során aktuálissá vált a királyszentistváni I. szennyvízátemelő szivattyú cseréje. A kifizetés 2015. év december végén történt meg, a tagi hozzájárulásokról kiküldésre kerültek az értesítők, de azok csak 2016. évben fognak megtérülni. A beruházás a LKS Tulajdonközösség tartaléka terhére készült el.

Finanszírozási kiadások

A finanszírozási kiadásoknál számoltuk el az alábbi kiadásokat:

* Rövid lejáratú kölcsön törlesztése (mikrobusz előfinanszírozáshoz) 7 990 ezer Ft
* Államháztartáson belüli megelőlegezések visszafizetése 6 393 ezer Ft
* Pénzeszközök betétként elhelyezése 692 000 ezer Ft

*(a betétlekötés kiadása nem igényel, előirányzat könyvelést ezért ezt nem vesszük bele a teljesítési arányba)*

* Litéri Közös Önkormányzati Hivatal finanszírozása 51 877 ezer Ft

*A* ***Közös Hivatal*** *zavartalan működéséhez az önkormányzatok a finanszírozási ütemnek megfelelően biztosították a pénzügyi szükségletet. Átadásra került 51 877 ezer Ft. Ebből állami feladatalapú finanszírozás 31 990 ezer Ft volt. Királyszentistván Önkormányzata 4 892 ezer Ft a Kelet-Balatoni Térség Önkormányzati Társulása pedig 1 270 ezer Ft támogatást nyújtott. Litér Önkormányzatának hozzájárulása 13 725 ezer Ft.*

**A tárgyévi maradvány**

Az önkormányzat 2015. évi költségvetésének maradványa 138 130 ezer Ft, amit módosít az aktív – passzív elszámolás.

A záró pénzkészlet december 31.-én 139 789 ezer Ft.

Ebből a Litér – Királyszentistván – Sóly Szennyvízcsatorna Tulajdonközösség pénzkészlete 12 941 ezer Ft, így Litér Önkormányzata 126 848 ezer Ft pénzkészlettel zárta a 2015. évet.

A 2015.évi beszámoló elkészítését követően, az egyes szociális és gyermekjóléti feladatok támogatására 438 740 Ft, a gyermekétkeztetésen 456 960 Ft, összesen 895 700 Ft visszafizetési kötelezettség keletkezett, a köznevelési feladatokra 563 466 Ft póttámogatást kapunk, így a Magyar Államkincstár részére visszafizetendő feladatalapú támogatás összege 332 234 Ft.

**Vagyon alakulása**

Litér Község Önkormányzata vagyon mérlegének 1 960 609 ezer Ft a 2015. december 31-i fordulónapi főösszege. A 2014.évi mérleghez képest 199 728 ezer Ft-tal nőtt a mérleg főösszeg, ami 11 %-os növekedés. A vagyon emelkedése köszönhető az előző években indított pályázatok kivitelezésének.

***Eszközök:*** A nemzeti vagyonba tartozó befektetett eszközök nagysága az előző évi mérleghez viszonyítva 246 466 ezer Ft növekedést mutat jelenleg 1 809 497 ezer Ft.

A *befektetett eszközöknél* az immateriális javak 390 ezer Ft-tal csökkentek az értékcsökkenések elszámolása miatt.

A *tárgyi eszközök* vagyon növekedése 246 856 ezer Ft. Az önkormányzatnál a folyamatban lévő beruházások, felújítások állományi számla értéke december 31.-én 211 831 ezer Ft.

A *befektetett pénzügyi eszközök* értéke nem változott 1 010 ezer Ft,

A *készleteknél a* vagyonváltozás 5 % csökkenést mutat, a záró értéke 2 798 ezer Ft.

A *pénzeszközök* 139 789 ezer Ft egyenleget mutatnak.

*Követelésként* 8 186 ezer Ft összeget tartunk nyílván, mely 17 542 ezer Ft összegű csökkenést jelent, melynek oka, hogy a felszámolt illetve megszűnt vállalkozások elmaradt helyi adói kivezetésre kerültek a mérlegből a felszámoló behajthatatlansági nyilatkozata alapján.

Az eszközök között 339 ezer Ft értékben, olyan *egyéb sajátos eszközoldali elszámolást* tartunk nyílván melyek 2015. évben kifizetésre kerültek, de könyvelésük 2016. évben valósulnak meg (bér jellegű kiadások).

***Források***: A tárgyévben a *saját tőke* 1 616 120 ezer Ft, ez tartalmazza a nemzeti vagyon induláskori értékét és annak változásait 1 946 448 ezer Ft-tal, az egyéb eszközök induláskori értékét 146 332 ezer Ft, a felhalmozott eredményt -438 212 ezer Ft összegben, és a 2015.év mérleg szerinti eredményét -38 448 ezer Ft-ot. Az előző évhez képest a saját tőke 122 564 ezer Ft-tal csökkent, ez a 84 116 ezer Ft pályázati forrás elhatárolásából, és a tárgyévi mérlegszerinti eredmény -38 448 ezer Ft összegéből adódik.

Az önkormányzatnak 9 557 ezer Ft *kötelezettsége* van, mely jelentős része adótúlfizetés, az előző évhez képest 9 384 ezer ft-tal csökkent a kötelezettségek állománya.

A *passzív időbeli elhatárolások* között tartjuk nyílván a pályázatok bevételének azt a részét melyek beruházási illetve felhalmozási kiadásokra nyújtottak fedezetet. Ezek az összegek akkor kerülnek tényleges bevételre, mikor velük szemben költséget, azaz értékcsökkenést számolunk el a következő években.

A jelenlegi maradvány felhasználás akkor válik hatékonnyá, ha azt beruházási feladatokra fordítja az önkormányzat, és így a vagyon mérlegben a saját tőke pozitív irányba történő elmozdulását eredményezi. Tartalék működési célra való felhasználása nem eredményez pozitív elmozdulást a vagyonra, ezért ennek elkerülésére törekszünk.

**Gazdálkodás értékelése**

A település 2015. évi gazdálkodásáról megállapítható, hogy a kitűzött célok az ütemtervnek megfelelően alakultak. Döntéshozók számára egyaránt nagy felelősséggel járó, fontos feladat a település fejlesztése, ennek tükrében végezte ezt a testület.

A fejlesztési program stratégiai eszközeinek ismeretében hoztuk döntéseinket, amelyek hosszabb távra, akár több ciklusra is előrevetítve tükrözik a településrendezés és településfejlesztés céljait, eszközrendszerét és a cél elérésének módját.

Az alapellátáshoz, felhalmozási kiadásokhoz, mind az egyéb feladatok ellátásához szükséges pénzügyi fedezetet biztosítani tudtuk. Az előirányzatok és a teljesítések összhangja biztosított, pénzkészletünk idén is jelentős mértékben nőtt.

*mellékletek: 1. melléklet kiadások és bevételek rovatrend szerint közgazdasági tagolásban*

*2. melléklet közvetett támogatások*

*3. melléklet vagyonkimutatás*

*4. melléklet pénzeszközök felhasználása*

*5. melléklet tárgyévi teljesítés és az azt követő 3 év tervezete (gördülő tábla)*

*6. melléklet ingatlanvagyon nyilvántartás, leltár*

Litér, 2016. április 8.

Szedlák Attila

polgármester